39-я армія ў Кітаі

39-я армія ў Кітаі — місія савецкай 39-й арміі на тэрыторыі Кітая ў 1945—1955 гадах.

На кітайскую тэрыторыю фарміраванне трапіла ў жніўні 1945 года, удзельнічаючы ў савецка-японскай вайне. Пасля баявых дзеянняў размешчана на Ляадунскім паўвостраве. У маі 1946 года асноўны савецкі кантынгент пакінуў краіну, але 39-я армія засталася. Замежныя войскі знаходзіліся на падставе дагавора аб дружбе і саюзе паміж СССР і Кітаем, а таксама пагаднення па Порт-Артуру ад 14 жніўня 1945 года. Савецкі Саюз атрымаў важны стратэгічны плацдарм і магчымасць кантраляваць важныя сухапутныя і марскія камунікацыі. Вайсковая групоўка на паўвостраве стала важным інструментам абароны Кітая ад знешняй агрэсіі, а таксама забеспячэння дзяржаўных інтарэсаў Масквы на Далёкім Усходзе і ў паўночна-заходняй частцы Азіяцка-Ціхаакіянскага рэгіёну.

У аператыўным падначаленні камандуючага 39-й арміяй у Кітаі знаходзіліся ваенна-марскія і авіяцыйныя сілы, якія базаваліся на паўвостраве. Ён валодаў статусам камандуючага ўсімі савецкімі войскамі і сіламі ў рэгіёне, а таксама паўнамоцтвамі па кіраванні ўсімі грамадзянскімі справамі. 

Першапачаткова ў складзе фарміравання былі 9 стралковых і адна танкавая дывізіі, шэраг артылерыйскіх, інжынерных і іншых злучэнняў і часцей. У ходзе пасляваеннай рэарганізацыі ў арміі зменшылася колькасць стралковых дывізій, былі ўтвораны кулямётна-артылерыйская і механізаваная дывізіі. Дададзены дзве артылерыйскія дывізіі. Да пачатку 1947 года ў 39-ю армію ўваходзілі 5-ы гвардзейскі стралковы корпус (уключаў 17-ю і 19-ю гвардзейскія стралковыя дывізіі, 671-ю артылерыйскую брыгаду, злучэнні і часці карпуснога падпарадкавання), 25-я кулямётна-артылерыйская, 7-я механізаваная, 6-я гвардзейская артылерыйскага прарыву, 33-я гарматная артылерыйская і 14-я зенітная артылерыйская дывізіі, дзве артылерыйскія брыгады (55-я знішчальна-супрацьтанкавая, 139-я гарматная), злучэнні і часці армейскага падпарадкавання. Такі склад з нязначнымі зменамі захоўваўся да вываду савецкіх войск у 1955 годзе.

Літаратура


Катэгорыя:Замежныя кантынгенты Узброеных сіл СССРКатэгорыя:ЛяанінКатэгорыя:Савецка-кітайскія адносіны